*Kari Veiteberg, du er jo fortsatt biskop i Oslo ut 31. desember, så mye kan enda skje. Hvordan vil du oppsummere syv år som biskop i Oslo,* ***så langt****?*

Jeg har begynt å se tilbake, og på en måte så tenker jeg at det er *nå* jeg skulle begynt, etter alt jeg har lært og alt jeg har fått være med på. Jeg er full av takknemlighet, det har vært kjempespennende - særlig det å dra rundt og se hvordan det er både utenfor husene og inni. Jeg er blitt skikkelig god på geografi i Oslo, Asker og Bærum, og det er jeg ganske stolt av! Så har jeg også hatt Døveprostiet, og det å ha et miljø i landet vårt der tegnspråk er førstespråk, der jeg må sitte og se meg inn med øynene og være en del av en forsamling som har et annet språk enn meg som førstespråk, det har vært veldig bevisstgjørende. I løpet av min bispetid har vi også fått mer oppmerksomhet på samisk, skogfinsk og kvensk miljø, gjennom blant annet Sannhet- og forsoningskommisjonens arbeid – hvordan har det vært for de å vokse opp i landet vårt? Det å få del i de erfaringene, de historiene, ta del i gudstjenester med samisk og kvensk liturgi, det har vært rikdom i løpet av mitt bispevirke.

*Noe av det største som skjedde under din bispegjerning, både globalt og lokalt, var jo Covid19. Hvordan opplevde du kirkens og menighetenes håndtering av pandemien?*

Alt som har med beredskap å gjøre ble satt på prøve - og vi fikk vist at vi er gode! Pandemien hadde mange faser, og jeg merker at de ansatte reagerte veldig ulikt. Selv merket jeg at jeg er avhengig av en god flokk rundt meg, på bispekontoret med alle deres funksjoner, med prostene og ikke minst med kirkevergene.

Det å tenke på “hvordan snakker vi om, og hvordan feirer vi jul og påske” var veldig interessant. Det handlet i bunn om menneskeverd, verdighet og respekt, ikke minst overfor våre eldre på helseforetak og sykehjem og ungdommen. - Hva gjør vi med de som akkurat nå er helt avhengige av denne praten med noen for å overleve?

Dette grunnleggende behovet for fellesskap og å ha en snakke med ble enda tydeligere under pandemien. Særlig diakonene våre startet med telefonlister og oppringing. Jeg ble vitne til enorm kreativitet blant de frivillige og ansatte. Jeg merket at her strekker vi oss utrolig langt (også bokstavelig – jeg så en dåp ble utført med øse for å opprettholde 1-meter-regelen), og jeg er utrolig stolt over det laget og det felleskapet vi er som kirke, og som ble veldig tydelig under pandemien.

Så må vi ikke glemme lærdommene vi gjorde oss under pandemien - både hva gjelder digital kompetanse og smittevern, men også at vi alle har en helse, fysisk og psykisk. Fellesskap er utrolig viktig for oss, og også de åpne kirkene, hvor vi tilbyr rom til stillhet, lystenning, bønn, hvile og ettertanke i en travel hverdag – det er en del av hverdagsberedskapen.

Alt i alt kan vi si at mange tanker vi hadde om kirkens tilstedeværelse i samfunnet vårt før pandemien viste pandemien at er sanne!

*Du har vært på visitas i over 20 menigheter og institusjoner. Dette er store, omfattende besøk og travle uker når det står på. Er det noen fellestrekk ved disse, eller noe spesielt som du ønsker å trekke fram?*

Noe av det jeg sitter igjen med er bevisstheten om at kirken gjennomgående kan bety noe for ungdommer. Det er en litt gjemt hemmelighet og vi må ha nok frivillige til det, men det at det finnes et sted som kan tilby en trygg skulder eller en samtale, det er det et ønske om blant ungdom i hele bispedømmet. Det for ungdom og unge voksne å ha et sted å møtes, og kanskje spise middag, være sammen eller få noen å snakke med, det har vi som punkt etter nesten alle visitaser i en eller annen form.

Noe jeg har erfart som oppløftende er hvor positive skolene er når de blir kjent med hva vi kan tilby inn på forskjellige nivå, og at vi kan bidra med mye mer enn skolegudstjeneste før jul, selv om det jo er noe av det fineste vi gjør, men kanskje ikke den aller siste dagen før ferien, sier flere skoleledere. For eksempel å snakke med tredjetrinn om sorg når de har om det i læreplanen, og å komme sammen med representanter fra andre tros- og livssynssamfunn til skolene er noe som ofte blir satt stor pris på.

Det vi også ser når vi går rundt med fellesrådene, er at det er lettere å få fortgang i utbedring av bygg under en visitas enn i en normalsituasjon, noe som er gledelig! Vi ser jo også at visitasen er en døråpner inn mot kommune og bydel. Det er viktig å møtes og snakke om hva vi kan gjøre sammen for å gjøre lokalsamfunnet vårt godt og trygt. Slik kontakt må selvsagt vedlikeholdes utenom visitasen, men jeg har erfart at en visitas fungerer som en katalysator for et slikt samarbeid.

*De økonomiske utfordringene står for tur for både kirken, kommunene, og enkeltmenneskene. Hvordan kan vi som kirke møte dette?*

Dette er jo noe som rammer oss på mange nivå. Det skaper fort uro og for flere, frykt. Noe av vårt kjernebudskap som kirke er at det ikke skal være forskjell på folk, alle skal bli møtt med samme verdighet og omsorg. så det vi tilbyr av livsriter og gudstjenester og arrangementet i sognet til den enkelte, skal så godt som være gratis. Ja, det koster noe å dra på konfirmasjonsleir, men da spleiser vi. Jeg brenner veldig for å lage slike møteplasser, hvor det ikke oppstår dette skille mellom de av oss som kan ha masse og de av oss som kan ha lite.

Det er lett å tenke øst/vest, rik/fattig, men det vi ser i hele bispedømmet vårt er at det er en blanding av alt, overalt. Vi kan komme i situasjoner i livet våres som kan være både utmattende og vonde, uansett hvordan vi er stilt, og da er det viktig å ha et sted man kan komme til med alt sitt. Gjestfrihet er kirkens kjennetegn, og det vil det fortsette å være.

Vi merker at det blir innstramminger i bevilginger til Dnk, og at vi ikke har like mye penger som da jeg startet. Da må vi bare komme sammen alle sammen – frivillige også. Vi trenger hverandre, og jeg har veldig lite motivasjon til å stenge noe som helst. Vi har i min tid levd gjennom en del strømsparing, og klart det med relativ stor suksess. Her også var det stor kreativitet og “ullteppedugnader” som brakte oss igjennom. Jeg har stor tro på denne kreativiteten inn i disse utfordringene.

*Hvilke utfordringer og muligheter står Oslo bispedømme ovenfor i tiden som kommer?*

Jeg tenker vi må bli enda mer beviste hver menighets særegenhet, og løfte fram alle de felles tingene som er unikt for oss som folkekirke. Vi åpner rom for tro – til hverdags, sorg og fest! I Oslo sentrum er det få folk som bor, men mange som oppsøker. Her har Domkirken og Trefoldighetskirken et helt spesielt repertoar, mens for eksempel Hauketo og Lommedalen har sine unike særtrekk for menneske som bor der. Så er Oslo Norges største studentby, og har blant annet Mer i Ila som hele Oslo bispedømme står sammen om, og her også kan vi tenke på lignende fellesprosjekter for hele bispedømme som retter seg mot en utvidet målgruppe.

Så har vi også utbyggingsområder. Hva skjer på Hovinbyen, på Fornebulandet, på Filipstadkaia? Hvordan vil de som flytter inn møte folkekirken der? Mange prosti har utbyggingsområder som gjør noe med hele lokalsamfunnet, og det er noe jeg skal sitte og følge med på fremover, for det er en veldig spennende utfordring som vi i bispedømmet gjerne vil bli med på.

*Hva blir dine ønsker inn i juletiden?*

Mine ønsker er i julebudskapet. Både Frykt ikke, og Fred på jord! At vi alle tar oss tid til å grunne over barnet, at Gud kom til oss som et lite barn – helt sårbar og avhengig av omsorg.

Jeg vil oppfordre alle til å sette opp juletre og pynte med kuler og stjerner, lys og hjerter! Se på lysene og studer treet og pynten, se på symbolikken og grunn over det du ser. Og syng julesanger, av full hals, i glede og protest: DEILIG ER JORDEN!

Da kommer julen!